SKRIFTLIG FORESPØRGSEL E-0962/00

af Gorka Knörr Borràs (Verts/ALE) til Kommissionen

(29. marts 2000)

Om: Produktionen af hasselnødder i Catalonien

Inden for Europa og EU er Catalonien storproducent af hasselnødder og tørret frugt. Over 90 % af den spanske produktion af hasselnødder er koncentreret i Catalonien, hvor der findes kommuner, hvor 85 % af det dyrkede areal anvendes hertil. Hasselnødder fra Catalonien er blevet udsat for konkurrence fra Tyrkiet, USA og landene i Nordafrika, som alle har draget fordel af deres eksport til Europa på grund af de lave priser på dette produkt, og det har ført til, at producenterne har stået over for store vanskeligheder i forbindelse med denne konkurrence. I de seneste år har den fælles markedsordning indeholdt en bestemmelse om direkte tilskud til hasselnødder i produktionsårene 1997/1998, 1998/1999 og 1999/2000 for at sikre producenterne en mindsteindkomst. 1999/2000 er det sidste produktionsår, hvor de vil modtage tilskud fra Fællesskabet, og det vil medføre betydelige indkomsttab for mange catalanske landmænd.

Har Kommissionen kendskab til hasselnødproduktionens betydning for Catalonien?

Hvilke skridt vil Kommissionen tage for at sikre, at de catalanske hasselnødproducenter kan opretholde deres indkomst?

Planlægger Kommissionen med den fælles markedsordning for frugt og grøntsager at genindføre de tilskud, der er omtalt i artikel 55 i forordning (EF)2200/1996(1) for produktionsårene 1997/1998, 1998/1999 og 1999/2000?

(1) EFT L 297 af 21.11.1996, s. 1.

Samlet svar afgivet på Kommissionens vegne af Franz Fischler på skriftlige forespørgsler E-0955/00 og E-0962/00

(10. maj 2000)

Størstedelen af nøddeproduktionsområdet i Catalonien har modtaget økonomisk støtte i ti år i henhold til bestemmelserne i afsnit IIa i Rådets forordning (EØF) nr. 1035/72 af 18. maj 1972 om den fælles markedsordning for frugt og grøntsager(1) med det formål at forbedre produktiviteten og konkurrenceevnen i nøddesektoren. De udgifter, der blev afholdt i hele Fællesskabet til denne aktion fra 1990 til 1999, beløb sig til 725 mio. EUR. Der er budgetteret med yderligere udgifter til forbedringsplaner på over 250 mio. EUR frem til 2006.

Næsten hele det catalanske hasselnøddeområde har modtaget det særlige faste støttebeløb for hasselnødder, som blev ydet i perioden 1997-2000 i henhold til bestemmelserne i artikel 55 i Rådets forordning (EØF) nr. 2200/96 af 28. oktober 1996 om den fælles markedsordning for frugt og grøntsager(2).

Meningen med disse foranstaltninger har altid været, at de skulle være midlertidige og aftagende, for at det økonomiske ansvar kunne lægges over på producenterne.

Ligesom det er tilfældet for alle andre produkter i frugt- og grøntsagssektoren, har det siden 1997 været muligt at opnå støtte til nødder og johannesbrød i henhold til Rådets forordning (EØF) nr. 2200/96, ifølge hvilken der ydes finansiel støtte til producentorganisationer, der markedsfører frugt og grøntsager.

Medlemsstaterne kan lade nødder indgå i deres udviklingsplaner for landdistrikterne i henhold til betingelserne i Rådets forordning (EØF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(3).

(1) EFT L 118 af 20.5.1972.

(2) EFT L 297 af 21.11.1996.

(3) EFT L 160 af 26.6.1999.